**Lærervejledning - Personligt ansvar og fællesskab**

I dette undervisningsmateriale med udgangspunkt i filmen ’Rejsen til Utopia’ kan underviseren frit vælge aktiviteter til og fra, så det passer til deres klasse, fag og ønsker. Der er dog en progression gennem undervisningsmaterialets aktiviteter, og flere af aktiviteterne bygger oven på begreber fra tidligere aktiviteter.

Her kommer først en generel beskrivelse af undervisningsmaterialets indhold, derefter er der en beskrivelse af alle 8 aktiviteter med inspiration og forklaringer til læreren samt idéer til besvarelser og klassediskussioner.

Aktiviteterne er forankret i Fælles Mål for 8.-10. klasse og gymnasiets læreplaner for dansk og samfundsfag.

**Centrale faglige begreber:**

I dette hovedemne arbejdes der med:

* Samfundskontrakten
* Grundtvig
* Andelsbevægelsen

**Aktivitetsbeskrivelser**

Obs. Det er en fordel at læse elevdelen før aktivitetsbeskrivelsen.

*1 - Begrebsforståelse ansvar og fællesskab*

**Mål:** At starte elevernes refleksion over, hvilket ansvar de har, og hvilke fællesskaber, de er en del af.

**Kommentar:** Understreg ansvaret enhver bærer for de fællesskaber, de deltager i.

*2- Andelsbevægelser & fællesskaber*

**Mål:** At eleverne får viden om andelsbevægelsen, både i en historisk kontekst og i en nutidig. Desuden skal eleverne stifte bekendtskab med selskabstyper, herunder andels- og aktieselskaber.

**Kommentar:** Denne aktivitet indeholder en stor mængde historiske og samfundsfaglige begreber. Det er derfor oplagt at lade eleverne læse teksten i grupper, eller med en læsemakker, så de kan diskutere begrebernes betydning sammen.

*3 - Individualisering og Grundtvig*

**Mål:** At eleverne kan redegøre for forholdet mellem stat og borger, samt fællesskab og individ.

**Kommentar:** Det er muligt at sortere i spørgsmålene til teksten, eller lade eleverne svare på dem i grupper, hvis eleverne ikke tidligere har arbejdet med referencetunge tekster.

*4 - Fællesskabets kontrakt*

**Mål:** At eleverne stifter bekendtskab med begrebet samfundskontrakten, lærer om afhængighedsforholdet mellem stat og borger og elevernes egen *kontrakt* med et fællesskab.

**Kommentar:** Denne aktivitet forudsætter, at I har arbejdet med den tidligere Aktivitet, *Individualisering og Grundtvig,* da eleverne her skal koble Grundtvigs stat-borger-tanke med Rousseaus samfundskontrakt.

*5 - Interview din familie*

**Mål:** At eleverne får indsigt i, hvordan fællesskaber ændres over tid. Opgaven er desuden god træning i samfundsfaglig metode.

**Kommentar:** Det er en mulighed at få eleverne til at lave hv-spørgsmål til interviewet i nogle små grupper, hvis de ikke har lavet interviews tidligere. Det er desuden oplagt at tale om og inddrage metoder til det kvalitative interview.

*6 - Deltagelse og indflydelse*

**Mål:** At eleverne får indsigt i, hvilke handlemuligheder de selv har for deltagelse i samfundet.

**Kommentar:** Det er oplagt at gå mere i dybden med begrebet aktivisme eller grundlovssikrede rettigheder såsom forsamlingsfrihed - herunder lovlige og ulovlige forsamlinger.

*7 - Aktivisme & bæredygtighed - hvilken sag brænder du for?*

**Mål:** At eleverne opnår kendskab til organisationer, både lokale og globale, og hvordan disse indgår i det politiske system.

**Kommentar:** Denne aktivitet forudsætter, at eleverne har arbejdet med den tidligere aktivitet *Deltagelse og indflydelse*,

**Uddybning:** Hvis eleverne har erfaring med produkt-produktion, er det oplagt at bygge flere elementer på aktiviteten. Evt. med udgangspunkt i en problemstilling, så aktiviteten kommer tættere på de krav, der stilles til folkeskolens eksamen i kulturfagene.

*8 - Retten til at føle*

**Mål:** At eleverne får mulighed for at reflekterer over egen og andres glæde og sorg.

**Kommentar:** Denne aktivitet giver mulighed for refleksion og diskussion af glæde og sorg.